recursal/SuperWikiNEXT-32B huggingface dataset:
**פרופסור אנאליס קיטינג, אסקווייר** (באנגלית: **Professor Annalise Keating**; נולדה בשם **אנה מיי הארקנס**) היא דמות בדיונית מסדרת הטלוויזיה האמריקאית "המדריך לרוצח" בגילומה של ויולה דייוויס. קיטינג היא סנגורית ופרופסור למשפטים באוניברסיטת מידלטון הבדיונית ומתגוררת בפילדלפיה.

על ביצועיה בסדרה, זכתה ויולה דייוויס בפרס אמי לבידור בפריים טיים לשחקנית ראשית מצטיינת בסדרת דרמה ב-2015.

ביוגרפיה
--------

### רקע

אין מידע רב על ילדותה של אנאליס, עם זאת, אמה, אופיליה הארטנס (סיסלי טייסון) חשפה מידע בפרק "אמא כאן ועכשיו". אנאליס גדלה במשפחה ענייה, אבל אמה דאגה להאכיל אותה, לדאוג לקורת גג עבורה ולהלביש אותה כראוי. כשהייתה ילדה, עברה אנאליס התעללות מינית מצד דודה, קלייד. כאשר לילה אחד, תפסה אופיליה את קלייד יוצא מחדרה של אנאליס, בידיעה מה הוא עשה, היא שרפה את ביתם בזמן שקלייד נרדם, מה שהרג אותו.

כשלמדה בבית הספר למשפטים בהרווארד, היא ניהלה קשר רומנטי עם חברתה לכיתה, איב רות'לו (פמקה ינסן).

### עונה 1

העונה הראשונה מציגה את אנאליס קיטינג כסנגורית מצליחה מאוד בפילדלפיה שמייצגת מספר לקוחות בעלי פרופיל גבוה, וגם כפרופסור למשפטים פליליים נערצת באוניברסיטת מידלטון הבדיונית. העונה גם מציגה את נישואיה הלא יציבים לפרופסור סם קיטינג, ואת מערכת היחסים הרומנטית שלה עם הבלש נייט לאהי.
**צלב חיל האוויר** (באנגלית: **Air Force Cross**) הוא העיטור השני בחשיבותו המוענק למשרתים בחיל האוויר של ארצות הברית והוא מוענק עבור גבורה יוצאת דופן בקרב או בפעולה במהלך שירותם. העיטור ניתן כאשר הפעולה אינה מצדיקה את מדליית הכבוד. העיטור נוסד בשנת 1960 והוא חולק מאז 193 פעמים. העיטור מוענק על ידי מזכיר חיל האוויר של ארצות הברית בשם נשיא ארצות הברית.

קריטריונים
----------

קריטריונים להענקת העיטור:

צלב חיל האוויר יוענק ליחידים אשר במהלך שירותם בחיל האוויר התבלטו במעשה גבורה עילאי אשר אינו מצדיק הענקת מדליית הכבוד. מעשה גבורה זה: 

1. התבצע במהלך פעולה נגד אויב ארצות הברית;
2. התבצע במהלך מבצע צבאי בו הייתה התקלות עם כוח אויב; או
3. התבצע בעת שירות בכוחות זרים ידידותיים המעורבים בעימות מזוין שבו ארצות הברית אינה צד לוחם.

תיאור
-----

העיטור מורכב מצלב ארד עם גימור מבריק. במרכז העיטור יש עיטם לבן-ראש מסמל ארצות הברית, על רקע ענן. העיטור מקושט בזר עלי דפנה ירוקים שקצותיהם זהובים. צידו האחורי של העיטור ריק ומתאים לחריתה.

מקבלי העיטורים
--------------

סך הכל הוענקו 193 עיטורים ל-188 יחידים. העיטור הראשון הוענק לרודולף אנדרסון לאחר מותו. אנדרסון היה טייס מטוס הריגול לוקהיד U-2 שהופל במהלך משבר הטילים בקובה.

להלן התפלגות העיטורים על פי מערכה או פעולה:

* משבר הטילים בקובה (1962) - 1
* מלחמת וייטנאם (1956-1975) - 183
* מלחמת המפרץ (1991) - 2
* קרב מוגדישו (1993) - 1
* מלחמת אפגניסטן (2001-2014) - 6

קישורים חיצוניים
----------------

ויקישיתוף מדיה וקבצים בנושא **צלב חיל האוויר** בוויקישיתוף
* סעיף 8742, צלב חיל האוויר פרק 857 בספר החוקים של הקונגרס מס' 10

הערות שוליים
------------

1. ↑  מקבלי העיטורים באתר משרד ההגנה האמריקאי
**הלנה** (לאה) **קלוט-נורדהיים** (בהולנדית: **Helena Kloot-Nordheim**;‏ 1 באוגוסט 1903 – 2 ביולי 1943) הייתה מתעמלת אולימפית יהודייה-הולנדית, זוכת מדליית הזהב הקבוצתית בהתעמלות נשים באולימפיאדת אמסטרדם.

קורות חיים
----------

קלוט-נורדהיים נולדה באמסטרדם ב-1903. היא הייתה חברה בנבחרת ההולנדית להתעמלות נשים, שזכתה במדליית הזהב האולימפית באולימפיאדת אמסטרדם, במדליית כסף זכתה נבחרת איטליה ובמדליית ארד נבחרת בריטניה. הנבחרת כללה חמש נשים יהודיות (סטלה בליץ-אחסטריבה, אנה דרזדן-פולק, יודיק טיימנס-סימונס ואלקה דה לוי), אף המאמן חריט קלירקופר היה יהודי. אולימפיאדת אמסטרדם הייתה הראשונה בה נכלל מקצוע התעמלות נשים. התחרות הייתה לקבוצות, ומדליות אישיות לא חולקו. קלוט-נורדהיים זכתה במדליית הזהב ביחד עם קבוצתה.

לאחר סיום קריירת ההתעמלות, עבדה נורדהיים כספרית, נישאה לאברהם קלוט, ובשנת 1933 נולדה להם בת בשם רבקה.

ביוני 1943 גורשה עם משפחתה למחנה המעבר וסטרבורק, ולאחר מכן נשלחה לסוביבור שם נספתה, יחד עם בעלה ובתה בת העשר. מבין חמש החברות היהודיות בנבחרת התעמלות הנשים של הולנד, נספו שתי מתעמלות נוספות (דרזדן-פולק ותמנס-סימונס), וכן המאמן קלירקופר בסוביבור. בליץ-אחסטריבה נספתה באושוויץ. רק אחת, דה לוי שרדה את השואה. בשנת 1997 הונצחו בנות הנבחרת, ומאמנן קלירקופר, ביד לאיש הספורט היהודי, במכון וינגייט.

קישורים חיצוניים
----------------

ויקישיתוף מדיה וקבצים בנושא **הלנה קלוט-נורדהיים** בוויקישיתוף

* הלנה קלוט-נורדהיים, באתר הוועד האולימפי הבין-לאומי
* הלנה קלוט-נורדהיים, באתר olympedia.org
* הלנה קלוט-נורדהיים באתר יד ושם
* דף זיכרון לזכר קלוט-נורדהיים ומשפחתה באתר ההנצחה ליהודי הולנד.
* דף הנצחה ליהודיות מבין נבחרת המתעמלות ההולנדית ב-1928 באתר יד לאיש הספורט היהודי.
פירוש נוסף ערך זה עוסק בהלנת שכר בדיני העבודה. אם התכוונתם להלנת שכר בהלכה, ראו הלנת שכר (הלכה).
**הלנת שכר** היא מצב שבו עובד אינו מקבל את מלוא שכרו במועד המתחייב על-פי החוק. בישראל עוסק בכך חוק הגנת השכר. 

מקור קדום לגישה הרואה חשיבות מוסרית בהקפדה על תשלום השכר במועד הוא במקרא, בו נכתב: "לא תלין (כלומר לא תשהה למשך הלילה, מלשון "לינה") פעולת שכיר אתך עד בוקר" (ספר ויקרא, פרק י"ט, פסוק י"ג), וכן "ביומו תתן שכרו" (ספר דברים, פרק כ"ד, פסוק ט"ו).

על פי חוק הגנת השכר מועד תשלום השכר לשכר המשולם על בסיס חודשי, הוא בתום החודש. שכר שלא שולם עד היום התשיעי ממועד זה, נחשב ל"שכר מולן". 

הלנת שכר מתרחשת כאשר מעוכב כל שכרו של העובד לחודש מסוים, אך גם כאשר מעוכב רק חלק מהשכר. יחד עם זאת, ההגנה אינה ניתנת לכל רכיבי השכר, אלא רק לאלה הנכללים בשכר המוגן כהגדרתו בחוק הגנת השכר. תשלומי החזר הוצאות, למשל, שלא שולמו במועד, אינם בגדר שכר מולן. 

לעובד ששכרו הולן קובע החוק פיצוי כספי, לפי הערך הגבוה מבין שני התחשיבים הבאים:

* בעד השבוע הראשון שלאחר המועד לתשלום שכר העבודה - פיצוי בסך 5% מהשכר המולן, ובעד כל שבוע או חלק משבוע שלאחריו - פיצוי בסך 10% מהשכר המולן.
* הפרשי הצמדה לתקופה שמן המועד לתשלום שכר העבודה עד יום תשלומו, בתוספת 20% על הסכום הכולל של השכר המולן והפרשי ההצמדה כאמור בעד כל חודש שבתקופה האמורה.

בשתי החלופות מדובר בפיצוי גבוה מאוד יחסית לנזק הכספי שנגרם לעובד. מטרתו של הפיצוי איננה רק לפצות את העובד על הנזק הכספי, אלא להוות גורם מרתיע כלפי המעסיקים.

בית הדין לעבודה רשאי להפחית פיצוי הלנת שכר או לבטלו, אם נוכח כי שכר העבודה לא שולם במועדו בטעות כנה, או בגלל נסיבה שלמעביד לא הייתה שליטה עליה או עקב חילוקי דעות בדבר עצם החוב, שיש בהם ממש, ובלבד שהסכום שלא היה שנוי במחלוקת שולם במועדו.

ראו גם
------

* חוקי מגן

קישורים חיצוניים
----------------

* חוק הגנת השכר, באתר של משרד התמ"ת
* תני גולדשטיין, מכת המדינה החדשה - הלנות שכר, באתר ynet, 29 באפריל 2005
* פיצויי הלנת שכר, באתר כל זכות
* בנימין בראון, 'הלנת שכר בפסיקת החפץ חיים: לקראת מודרניזציה של דיני העבודה ההלכתיים?'
* פיצוי על הלנת שכר, בית דין לממונות,ישיבת מצפה יריחו.
**צלופח אירופי** (שם מדעי: *Anguilla anguilla*) הוא מין של צלופח שחי במים מתוקים באירופה, צפון אפריקה, והמזרח התיכון.

מאפיינים
--------

הצלופח מגיע בדרך כלל לאורך של 60–80 ס"מ, אך במקרים נדירים הוא יכול להגיע גם לאורך של 1.5 מטר. הצלופחים האירופיים מתרבים בים סרגסו באמצע האוקיינוס האטלנטי, והפגיות נסחפות לחופי אירופה במשך 300 ימים. כשהפגיות מתקרבות לחופי אירופה הן הופכות למה שידוע בשם "צלופחי זכוכית" (הם נקראים כך מפני שבשלב זה הם כמעט שקופים), נכנסים לזרמי נהרות ושוחים במעלה הזרם. בהגיעם למקווי מים מתוקים הם הופכים לגרסאות מוקטנות של צלופחים מבוגרים הידועות כ"צלופחים צהובים", מאחר שבשלב זה נוטה צבעם לצהוב-חום. לאחר 5–20 שנה הם מגיעים לבגרות מינית והופכים ל"צלופחי כסף". בשלב זה, הפרטים בעלי עיניים גדולות, גבם הופך כסוף-כחול, והבטן הופכת להיות לבנה. לאחר הגעה לבגרות מינית, יחל הצלופח בנדידה חזרה לים סרגסו לטובת השלמת מחזור חייו.

הצלופח האירופי הוא צלופח המים המתוקים היחיד שחי בישראל.

גלריה
-----

* צלופחי זכוכיתצלופחי זכוכית
* צלופח צהובצלופח צהוב
* בטן של צלופח כסףבטן של צלופח כסף
* צלופח כסףצלופח כסף

לקריאה נוספת
------------

* פטריק סוונסון, **הבשורה על פי הצלופח**, מודן הוצאה לאור, 2023

קישורים חיצוניים
----------------

ויקישיתוף מדיה וקבצים בנושא **צלופח אירופי** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* IUCN
* EOL
* FB
* ADW
* ARKive
* ITIS
* NCBI
* GBIF
 |

הערות שוליים
------------

1. ↑  צלופח אירופי באתר הרשימה האדומה של IUCN

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007294058505171
* GND: 4130636-3
* LCCN: sh85005136
* NKC: ph538434

 |
ג'ון היי, הוגה המדיניות
**מדיניות הדלת הפתוחה** הוא מושג בדיפלומטיה, המתייחס בדרך כלל למדיניות ארצות הברית שקודמה בשנים 1900-1899 על ידי מזכיר המדינה האמריקני, ג'ון היי, במטרה לאפשר לארצות הברית זכויות אימפריאליסטיות מסוימות בסין.

הרקע למדיניות
-------------

האימפריליזם המודרני הוביל את המעצמות האירופאיות לסין, ארץ שהייתה סגורה עד אז למערב. עד מהרה פשטו המעצמות השונות (בהן: צרפת, גרמניה, יפן והממלכה המאוחדת) על סין מתוך מטרה לנצל את המשאבים הכלכליים שלה עד כמה שאפשר. אולם, ארצות הברית המחויבת לדוקטרינת מונרו ולדעת הקהל האנטי-אימפריליסטית ששלטה בה נותרה מחוץ לתמונה באזור סין. כשהחליטה לבסוף להשתלב אף היא במערכת האימפריליסטית שבסין התברר שכל השטחים תפוסים בעקבות מסע הפשיטה של המעצמות. מתוך מטרה לקבל זכויות לפריקת סחורה בנמלים, הציע ג'ון היי את מדיניות הדלת הפתוחה.

מהות המדיניות
-------------

1. הגעה להסכמה בינלאומית של המעצמות מתוך מטרה לשמור על שלימותה ועצמאותה של סין.
2. הבטחת זכויות מסחר שוות לכל המעצמות השונות בסין בכל השווקים

תוצאות המדיניות
---------------

מדיניות זו התקבלה בחיוב בידי רב המעצמות וגרמה לבלימת ההסתערות על שטחי סין. רב המעצמות הגיעו לשיתוף פעולה חיובי באינטרסים הכלכליים שלהן בסין. בנוסף לכך, הקיסר הסיני היה מרוצה משום שהוא הצליח לעת עתה לשמור על עצמאותה של סין. למרות זאת, העם הסיני ברובו לא היה מרוצה משום שהאירופאים – סוחרים ומסיונרים – התחילו להגיע בכמויות גדולות יותר מבעבר, דבר שנגד את האינטרס הבדלני של סין.

מדיניות זו הוא אחד הגורמים לפרוץ מרד הבוקסרים, שפרץ בסוף שנת 1899.

קישורים חיצוניים
----------------

* מדיניות הדלת הפתוחה, באתר אנציקלופדיה בריטניקה (באנגלית)

הערות שוליים
------------

1. 1 2  Open Door policy, אנציקלופדיה בריטניקה
**צלב לורן** הוא צלב המשמש כסמל צרפתי.

צלב לורן על האנדרטה לדה גול בכפרו קולומביי-לה-דז-אגליז
דגל כוחות צרפת החופשית, עם צלב לורן במרכזו
הצלב מורכב מקו אנכי אותו חוצים שני קווים מאוזנים, שהתחתון בהם ארוך מן העליון. הקו האופקי העליון ממוקם במרכז הקטע העליון של הקו האנכי הנוצר מחיתוכו על ידי הקו האופקי הארוך. צורת הצלב דומה לצורת "הצלב הפטריארכלי (אנ')", בו משתמשות הכנסייה האורתודוקסית הרוסית וחלק מכנסיות הנצרות האורתודוקסית.

צלב לורן שימש כסמל לצבאות חבל לורן בצרפת, ומזוהה עם הפטריוטיזם הצרפתי, ובמיוחד עם העימות עם גרמניה.

הצלב שימש כסמלם של כוחות "צרפת החופשית" בהנהגת הגנרל שארל דה גול במלחמת העולם השנייה. דגלם של כוחות אלו היה דגל צרפת, ה"טריקולור", שעל הרצועה הלבנה במרכזו הוסף צלב לורן בצבע אדום. שימוש זה הביא את וינסטון צ'רצ'יל, אשר הסתכסך לא פעם עם דה גול, להעיר כי "הצלב הכבד ביותר שנאלצתי לשאת היה צלב לורן".

צלב לורן המשיך לשמש תנועות "גוליסטיות" בצרפת גם אחרי המלחמה, עד היום, ובין השאר שימש את תנועתו של הנשיא לשעבר ניקולה סרקוזי.

הצלב משמש גם כסמלה של "האגודה האמריקנית לבריאות הריאה". ייתכן כי הסיבה היא הנפגעים האמריקנים משאיפת גז בחזית צרפת במלחמת העולם הראשונה.

קישורים חיצוניים
----------------

* צלב לורן, באתר MathWorld (באנגלית)

הערות שוליים
------------

| מיזמי קרן ויקימדיה |
| --- |
| ויקישיתוף תמונות ומדיה בוויקישיתוף: **צלב לורן** |

1. ↑  המדינאי שצדק והלך, דבר, 20 בנובמבר 1959  
הרב הראשי של צרפת, דבר, 30 בנובמבר 1967
2. ↑  א. בן אביגדור, מסע בחירות מעורפל בצרפת, חרות, 23 בנובמבר 1958

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb11959685x (data)
* GND: 4168179-4

 |
**מדיניות הכלב האחד** היא מדיניות של הממשל בסין, לפיה כל משפחה יכולה לגדל לכל היותר כלב אחד. המדיניות גם מגבילה את גובה הכלבים - עד 35.5 סנטימטרים, ואוסרת על גידול כלבים פראיים ומסוכנים. בנוסף נאסר על נטישת הכלבים, ועל טיול עימם במקומות ציבוריים כגון שווקים ופארקים.

המדיניות מיושמת משנת 2006 בבייג'ינג. בהמשך הורחבה גם לערים גואנגג'ואו (מ-2009), צ'נגדו, ושאנגחאי (מ-2011).

המדיניות יושמה לראשונה ב-2006, לאחר שחלה עלייה במקרי המוות בעקבות הידבקות במחלת הכלבת - 2,651 מקרי מוות מהמחלה דווחו בשנת 2004; רק 3% מהכלבים בסין היו מחוסנים מפני המחלה. באזורים אחרים בסין, המדיניות הקיימת לרוב היא הטלת קנסות שונים על בעלי כלבים. ב-2006 נערך מבצע ממשלתי בו נטבחו בתוך חמישה ימים 50 אלף כלבים באזור יונאן לאחר מספר מקרי הידבקות בכלבת.

הטלת המגבלות הובילה למספר הפגנות מחאה מצומצמות בבייג'ינג. כן עלו תגובות מעורבות מצד ארגוני בעלי חיים שונים ברחבי העולם, כגון התנגדות מצד הארגון האמריקאי "Humane society" (שאנשיו טענו כי הפתרון להתפשטות הכלבת בסין הוא הגברת החיסונים לכלבים ולא הגבלת מספרם), לעומת הבעת תמיכה במדיניות מצד ארגון "אנשים למען יחס מוסרי לבעלי חיים" (שאנשיו טענו כי הדבר אולי ימנע מאנשים לנסות לגדל יותר כלבים ממה שהם מסוגלים).

ראו גם
------

* מדיניות הילד האחד

הערות שוליים
------------

1. ↑  Guangzhou lowers dog registration fee and starts one-dog policy
2. ↑  Shanghai adopts 'One-Dog Policy'
3. 1 2  Beijing Sets a ‘One Dog’ Policy to Combat Rabies
4. ↑  Yunnan Dog Massacre, July 2006
המונח "סמ"ק" מפנה לכאן. לערך העוסק בספרו של רבי יצחק מקורביל, ראו ספר מצוות קטן.
 המונח "קוב" מפנה לכאן. אם הכוונה למשמעות אחרת, ראו קוב (פירושונים).
מטר מעוקב של בטון
**מטר מעוקב** (מ"ק) (**m³**) או **קוּבּ** הוא יחידת מידה לנפח הנגזרת מהשיטה המטרית. הוא שווה לנפחה של קובייה שאורך צלעה מטר אחד – "מעוקב" במשמעות "קובייה", בעל שלושה ממדים. כיוון שליטר הוא יחידת נפח של קובייה שאורך צלעותיה 10 ס"מ, מטר מעוקב מכיל 1,000 ליטר. המסה של מטר מעוקב של מים מזוקקים בטמפרטורה של 4° צלזיוס היא טוֹנָה אחת.

יחידות מידה נוספות לנפח המבוססות על השיטה המטרית הן:

* סנטימטר מעוקב (סמ"ק) (cm³): מיליונית (1/1,000,000) של מטר מעוקב.
* מילימטר מעוקב (mm³): מיליארדית (1/1,000,000,000) של מטר מעוקב (אלפית של סנטימטר מעוקב).
* דצימטר מעוקב (dm³): אלפית (1/1,000) של מטר מעוקב, או **1 ליטר**.
* דציליטר (dL): עשירית הליטר, 100 סמ"ק.
* מיליליטר (mL): אלפית הליטר, סמ"ק אחד.
* מיקרוליטר (µL): מיליונית הליטר, מילימטר מעוקב אחד.
* מלמ"ק או ממ"ק (ר"ת של מיליון מטר מעוקב). יחידת זו משמשת למדידת נפח נוזלים במערכות גדולות, כגון במערכות מים וביוב.

דוגמה: שטח הכנרת הוא 170 קמ"ר, ולכן עלייה של סנטימטר אחד במפלס הכנרת מוסיפה לכנרת 1.7 מלמ"ק מים.
* קילומטר מעוקב (קמ"ק) או מיליארד מטר מעוקב (מסומן: Gm³). יחידה זו משמשת למדידת קיבולות של אגמים, ימות וכו'.

דוגמה: עומקה הממוצע של הכנרת הוא 25.6 מטרים, והנפח שלה הוא כ-4.5 קילומטר מעוקב.

ראו גם
------

* יחידות מידה לנפח

קישורים חיצוניים
----------------

| מיזמי קרן ויקימדיה |
| --- |
| ויקימילון ערך מילוני בוויקימילון: **מטר מעקב** |
| ויקישיתוף תמונות ומדיה בוויקישיתוף: **מטר מעוקב** |
**אלסינור** (בדנית: **Helsingør**) היא עיר באי שלן שבדנמרק.

מקור השם
--------

מקור השם אלסינור בא מן המילה "hals", שמשמעותה מצר צר או צוואר, זאת עקב העובדה שהיא שוכנת בנקודה הצרה ביותר במצר ארסונד, כאשר מולה ניצבת העיר הלסינגבורג שבשוודיה במרחק של ארבעה קילומטרים. התיעוד הראשון לשם זה, ב-1231, מתקופת המלך ולדמר השני, שבו מכונים המתיישבים במקום אלסינר (לעומת המתיישבים שבהליסנגבורג הקרויים אלסינגס).

היסטוריה
--------

המבנה הראשון בעיר, שידוע, הוא מבצר פלנדרבורג, שהוקם על גבעה מדרום לעיר בסביבות 1200.
העיר נוסדה בסביבות 1420 על ידי המלך אריק מפומרניה. המלך הטיל את מס על המעבר במצר ארסונד החל מ-1429 (שבוטל ב-1857). המס מימן כשני שלישים מהכנסות דנמרק, נגבה באלסינור, ועקב כך הקים בנקודה הקרובה ביותר להלסינגבורג את טירת קורגן. טירת קרוגן התרחבה ושמה שונה לטירת קרונבורג בסביבות 1580.

אלסינור נעשתה לא רק למקום גביית המס, אלא גם למרכז מסחר חשוב, כך שב-1672 היא הייתה העיר השלישית בגודלה בדנמרק.

תיירות
------

האטרקציה העיקרית בעיר היא טירת קרונבורג, אתר מורשת עולמית, שבה מתרחשת עלילת המחזה המלט.
אתר נוסף הוא מוזיאון הימאות הדני הנמצא בסמוך לטירה, שתוכנן על ידי האדריכל ביארק אינגלס.

כיום קו המעבורת בין הלסינגור והלסינגבורג הוא העמוס ביותר בעולם, עם יותר מ-70 יציאות בכל כיוון בכל יום.

ערים תאומות
-----------

* פוליןפולין גדנסק, פולין (מ־1992)
* איטליהאיטליה סן רמו, ליגוריה, איטליה
* שוודיהשוודיה הלסינגבורג, שוודיה
* ארצות הבריתארצות הברית לייק אלסינור, ארצות הברית
* נורווגיהנורווגיה הרסטד, נורווגיה
* אסטוניהאסטוניה פרנו, אסטוניה

קישורים חיצוניים
----------------

ויקישיתוף מדיה וקבצים בנושא **אלסינור** בוויקישיתוף
* 

* אתר האינטרנט הרשמי של אלסינור
* אלסינור, באתר אנציקלופדיה בריטניקה (באנגלית)


|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007552609705171
* BnF: cb13536151p (data)
* GND: 4263403-9
* LCCN: n79123564
* MusicBrainz: 86008fa7-bd2e-4d7e-9d78-b617182293f8
* NARA: 10044951
* NKC: ge307684
* SUDOC: 050661639
* VIAF: 143057802
* WorldCat: lccn-n79123564

 |
**בובונגאן דואה בלאס** (במלאית: **Bubungan Dua Belas**, בתרגום חופשי: הבית בעל שנים-עשר הגגות) הוא מבנה היסטורי בעיר בנדר סרי בגוואן, בירת ברוניי. המבנה שימש בעבר כבית המגורים של הנציגים והשגרירים הבריטים בפרוטקטורט של ברוניי. הוא אחד מן המבנים הוותיקים ביותר שעומדים עדיין על תילם בעיר.

היסטוריה
--------

ברוניי הייתה פרוטקטורט בריטי מאז 1888. בשנת 1905 התיר סולטאן ברוניי, האשים ג'לילול עלאם אקאמדין (אנ') לבריטניה להציב בברוניי נציג (Resident) קבוע מטעמה. הנציג הראשון, מלקולם מקארתור (אנ'), החליט בהסכמת הסולטאן לבנות לו בית מגורים בבירת ברוניי, באתר שבו ניצב בעבר בית הקונסול הכללי הבריטי, על גדת נהר ברוניי וכקילומטר וחצי ממרכזה של עיר הבירה.

הקמת הבניין החלה בשנת 1906 והסתיימה בשנה שלאחר מכן. במהלך המאה ה-20 התגוררו בו 25 נציגים ושגרירים של בריטניה, וזאת עד שברוניי קיבלה את עצמאותה המלאה בשנת 1984. בימי הכיבוש היפני של ברוניי שימש המבנה כמפקדתו של מפקד חיל המצב היפני בברוניי.

ב-1984 הועבר המבנה לשימושו של משרד התרבות והספורט של ברוניי. בשנת 1998 הושלם פרויקט שיקום של הבית שהיה משותף לברוניי ולבריטניה, ונערך מתוך הכרה בחשיבותו ההיסטורית של המבנה. באפריל באותה שנה השתתפה המלכה אליזבת השנייה בפתיחתו מחדש כמוזיאון.

בשנת 2007 שופץ המבנה. ב-2015 הוא נסגר שוב לשיפוצים, שהיו אמורים להסתיים בשנת 2022.

ב-2007 הוציא דואר ברוניי בולי מזכרת לרגל מלאת 100 שנים לבנייתו של הבית.

קישורים חיצוניים
----------------

ויקישיתוף מדיה וקבצים בנושא **בובונגאן דואה בלאס** בוויקישיתוף
* כתבה על המבנה בעיתון ברוניי טיימס, מאורכבת באתר Web Archive (באנגלית)
* הבולים שהוצאו לכבוד שנת המאה לבית, באתר דואר ברוניי, מאורכבים באתר Web Archive (באנגלית)

הערות שוליים
------------

1. ↑  עקב טעות מופיע על גבי אחד הבולים איור של מבנה שעמד באותו אתר לפני בניית הבית.
פירוש נוסף ערך זה עוסק במעון הרשמי של האפיפיור בקריית הוותיקו. אם התכוונתם לארמון האפיפיורים באביניון שבצרפת, ראו ארמון האפיפיורים.

ארמון האפיפיור מעל לכיכר פטרוס הקדוש
הארמון מעל לקולונדה הצפונית של כיכר פטרוס הקדוש
האפיפיור בנדיקטוס השישה עשר בחלון הארמון
**ארמון האפיפיור** (באיטלקית: **Palazzo Apostolico**) בקריית הוותיקן, הוא מקום מגוריו הרשמי של האפיפיור.

הארמון
------

הארמון הוקם בין השנים 1508–1519. הוא שוכן מצפון לכיכר פטרוס הקדוש והוא צמוד אל בזיליקת פטרוס הקדוש הנמצאת דרומית-מערבית לו. למעשה כולל הארמון מספר מבנים, הכוללים, בין היתר, את דירת האפיפיור, חלק ממשרדי ממשלת קריית הוותיקן, מספר קפלות, חלק ממוזיאון הוותיקן כולל הקפלה הסיסטינית, ואת ספריית הוותיקן. בארמון ישנם בסך הכל כ-1,400 חדרים בשטח כולל של כ-55,000 מ"ר, והוא אחד המבנים הגדולים בעולם.

דירת האפיפיור
-------------

דירת האפיפיור (appartamento nobile - "הדירה הנשגבת" או appartamento pontificio - "דירת הפונטיף") נמצאת בחלקו הדרומי של הארמון ומקיפה חצר פנימית הנושאת את שמו של האפיפיור סיקסטוס החמישי (Cortile de Sisto V). בעבר שכנה הדירה בקומה השנייה של הארמון, אך לאחר שהאפיפיור לאו ה-13 מת בחדרו ב-1903, היא ננעלה, ומאז מתגוררים האפיפיורים בקומה השלישית והעליונה של המבנה. לרשות האפיפיור עומדת גם אחוזתו בקסטל גנדולפו, השוכנת כ-25 ק"מ דרומית לרומא, והוא שוהה בה מחודש יולי עד חודש ספטמבר בכל שנה. ביתר השנה הוא מתגורר בארמונו בקריית הוותיקן. 

בדירה מספר חדרים הכוללים מבואה, משרד המשמש את מזכירו של האפיפיור, חדר העבודה של האפיפיור שמחלונו הוא נוהג לברך את המאמינים בכיכר, חדר השינה שלו בפינה הדרום-מזרחית של המבנה, חדר אוכל, חדר מגורים, מטבח ומרפאה. על גג המבנה שוכן גן המקיף את החצר הפנימית מכל צדדיה, אך הוא אינו נראה מכיכר פטרוס הקדוש, בגלל גג הרעפים התוחם אותו מכל צדדיו. עוד שוכנים בארמון ספרייה פרטית, מגורי עובדי משק הבית וקפלה פרטית. הדירה מחודשת עם כניסתו לתפקיד של כל אפיפיור חדש ובהתאם לצרכיו ולטעמו האישי. 

מאז המאה ה-17 שימשה הדירה בארמון האפיפיור כמקום מגוריו הרשמי של האפיפיור בתפקידו הדתי, בעוד שארמון הקווירינאלה ברומא היה מעונו הרשמי כראש מדינת האפיפיור. עם פירוק מדינת האפיפיור הוחרם הקווירינאלה על ידי ממשלת איטליה והיה לארמונו של מלך איטליה, ומאז 1946 הוא משמש כמעונו הרשמי של נשיא איטליה.

ראו גם
------

* גירוש הליודורוס מהמקדש

קישורים חיצוניים
----------------

ויקישיתוף מדיה וקבצים בנושא **ארמון האפיפיור** בוויקישיתוף

קישורים חיצוניים
----------------

* ארמון האפיפיור, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007287166205171
* GND: 4192363-7
* ISNI: 0000 0001 2153 7606
* LCCN: no96005760
* LNB: 000198625
* VIAF: 127372153
* WorldCat: lccn-no96005760

 |
**אקסלרטור** (**תוכנית האצה**, באנגלית: **Startup Accelerator**) הוא תוכנית עבור חברות הזנק (סטארט-אפים) בתחילת דרכן. האקסלרטור מסייע לחברות בתחומים שונים, כגון ייעוץ טכני ומשפטי, פיתוח מוצר, חשיפה למנטורים, למשקיעים ולקוחות, במטרה להוות ״מאיץ״ לקידום תהליכים בחברה. ישנם אקסלרטורים שגם משקיעים הון התחלתי בחברות. רבים מהאקסלרטורים מתנהלים במחזורים של מספר חודשים, בסיומם מתקיים אירוע שבו מוצגות החברות למשקיעים ובכירים מהתעשייה ("Demo Day"). 

הסיבות להקמת אקסלרטור עשויות להיות מגוונות, כשהמרכזיות שבהן: לקיחת אחוזים ובעלות חלקית על החברות, שיתופי פעולה טכנולוגיים ושיתופי פעולה אסטרטגיים.

תהליך הקבלה לתוכנית האצה באקסלרטורים הוא תהליך סלקטיבי ולרוב מתקבלות אליו רק חברות מועטות בכל מחזור.

רשת המנטורים באקלסטורים מורכבת מבכירים, משקיעי הון סיכון ואנג'לים, יזמים ומומחים בתעשייה מתחומים מגוונים.

סוגי אקסלרטורים
---------------

* אקסלרטורים המנוהלים על ידי תאגידים בינלאומיים כגון מיקרוסופט ו-IBM.;
* אקסלרטורים המנוהלים על ידי קרנות הון סיכון, ומסייעים להן לבחור ולהשקיע בחברות הצעירות המבטיחות ביותר.
* אקסלרטורים המנוהלים על ידי גופים מוסדיים וממשלתיים.
* אקסלרטורים המנוהלים על ידי גופים ללא מטרות רווח שפועלים טיפוח קהילת היזמים המקומית. מודל זה נפוץ במוסדות לימוד אקדמיים, ולעיתים בחסות העירייה המקומית.

היסטוריה
--------

החברה הראשונה שהשתמשה במונח אקסלרטור הייתה Colorado Venture Centers בשנת 2001.

Y Combinator שהתחילה את דרכה בקיימברידג' (מסצ'וסטס) על ידי פול גרהאם, הקימה את האקסלרטור בשנת 2005. תוכניות אקסלרטור נוספות הוקמו ברחבי ארצות הברית, ביניהן Techstars (Boulder, CO), 500 Startups (Mountain View, California), and MassChallenge (Boston, Massachusetts).)

באותה השנה, תוכניות אקסלרטור נוספות בדרום מזרח אסיה, ביניהן Chinaccelerator (Shanghai, China) שהוקמה בסין ב-2009.

ב-2011 החלו לקום תוכניות אקסלרטורים באירופה, ביניהן Seedcamp שהוקמה בלונדון ו-Startupbootcamp עם נציגויות בקופנהגן, אמסטרדם, ברלין, ישראל, איינדהובן, איסטנבול ולונדון.

על פי ניתוח שפורסם על ידי Forbes ב-2012, מאז 2010 היה גידול עקבית בתוכניות אקסלרטור שמומנו על ידי ארגונים, אך הונחו על ידי אותם קווים מנחים לפיהם פעלו האקסלרטורים המקוריים.

ב-2015, שליש מהסטארטאפים בארצות הברית השתתפו באקסלרטור.

קישורים חיצוניים
----------------

ויקישיתוף מדיה וקבצים בנושא **אקסלרטור** בוויקישיתוף
* מאגר אקסלרטורים ותוכניות האצה בישראל, באתר לסטארטאפ

הערות שוליים
------------

1. ↑  Hathaway, Ian, What Startup Accelerators Really Do, **Harward business review**, 01-03-2016
2. ↑  Susan Cohen, What Do Accelerators Do? Insights from Incubators and Angels, **Innovations: Technology, Governance, Globalization** 8, 2013-07, עמ' 19–25 doi: 10.1162/INOV\_a\_00184
3. ↑  TechCrunch (כתב עת), 500 Startups Unveils 2nd Batch: 21 Startups, From "Foodspotting For Fashion" To "Iron Chef In Your Living Room, **TechCrunch**, 2019-05-13
4. ↑  about, ‏2019-05-13 (ארכיון)
5. 1 2  Gruber, Frank, Top 8 European Startup Accelerators and Incubators Ranked Seedcamp and Startupbootcamp Top Rankings 2011, Tech Cocktail, ‏June 20, 2011 (ארכיון)
6. ↑  Techstars FAQ | The global network that helps entrepreneurs succeed, ‏2019-05-13 (ארכיון)
**שמואל בן-דוד** (**דוידוב**) (באנגלית: **Shmuel Ben David**;‏ י"ד באדר ב' ה'תרמ"ד 3 בנובמבר 1884 – כ"ג בכסלו ה'תרפ"ח, 17 בדצמבר 1927) היה צייר ואמן ארץ-ישראלי יליד בולגריה.

ביוגרפיה
--------

שמואל בן-דוד נולד בסופיה שבבולגריה בשם **שמואל דוידוב**. הוא למד בבית הספר אליאנס של כל ישראל חברים בבולגריה ובגימנסיה ממשלתית. את לימודי האמנות החל באקדמיה לאמנות בסופיה, שם היה תלמידו של בוריס שץ.

עם הקמת בית ספר בצלאל עלה בן-דוד לארץ ישראל, בהזמנתו של שץ, והיה אחד מן התלמידים במחזור הראשון של בית הספר. בבית הספר עבד במחלקת השטיחים כתלמיד בכיר ואחר כך כמורה. בשנת 1907 נבחר לראש ועד התלמידים והעובדים של "בצלאל". בשנת 1909 החל ללמד פרספקטיבה ועיטור בבית הספר.

בשנת 1907 נשא לאשה את יהודית בת נחמן קיפֶּר מרוסיה (אחותו של המחנך משה נחשון (קיפר)), לבני הזוג נולדו שלושה ילדים. בשנים 1912–1913 למד באקדמיה ז'וליאן בפריז. עם שובו מצרפת חזר והמשיך להורות ב"בצלאל" ובמקומות נוספים כגון הגימנסיה העברית רחביה, בבית המדרש למורים העברי ובבית-הספר לבנים בירושלים.

במהלך שנות העשרים של המאה ה-20 היה חבר באגודת אמנים עברית ואף היה היו"ר וחבר הוועד של האגודה.

גלריה
-----

* שער לחוברת גלויות בעיצוב בן-דודשער לחוברת גלויות בעיצוב בן-דוד
* דיוקן אישה, לא מתוארךשמן על בד, גובה 39 ס"מ, אורך 25 ס"מאוסף פרטידיוקן אישה, לא מתוארך  
שמן על בד, גובה 39 ס"מ, אורך 25 ס"מ  
אוסף פרטי
* נער תימני, 1910-1908 בקירובהדפס-אבןנער תימני, 1910-1908 בקירוב  
הדפס-אבן
* גלויה (1917 בקירוב) עם נוסח הצהרת בלפורגלויה (1917 בקירוב) עם נוסח הצהרת בלפור
* דיוקן אשה, 1927-1909הדפס-אבןדיוקן אשה, 1927-1909  
הדפס-אבן
* דיוקן נער (1927-1909)הדפס סטנסילדיוקן נער (1927-1909)  
הדפס סטנסיל
* מתפללים ליד הכותל המערבי (1927-1906)אפליקציה ורקמהמתפללים ליד הכותל המערבי (1927-1906)  
אפליקציה ורקמה

קישורים חיצוניים
----------------

ויקישיתוף מדיה וקבצים בנושא **שמואל בן-דוד** בוויקישיתוף
* שמואל בן-דוד, באתר מרכז המידע לאמנות ישראלית, מוזיאון ישראל
* דוד תדהר (עורך), "שמואל בן-דוד (דוידוב)", באנציקלופדיה לחלוצי הישוב ובוניו, כרך ט (1958), עמ' 3384
* בצלאל, עבודותיו של שמואל בן דוד בבצלאל קטלוג(הקישור אינו פעיל), בצלאל קטלוג

|  |  |
| --- | --- |
| בקרת זהויות עריכת הנתון בוויקינתונים | 
* ICIA: 271661
* NLI: 987007522912305171
* GND: 1128412101
* VIAF: 308268768
* WorldCat: viaf-308268768

 |
**ארמון מונקו** (בצרפתית: **Palais de Monaco**) הוא מקום מושבו הרשמי של נסיך מונקו משנת הקמת הנסיכות ב-1297. הארמון ממוקם על גבעה המתנשאת 60 מטר מעל מימי הים התיכון בנקודה השולטת על כל הנסיכות.

הארמון הוקם ב-1191 כחלק מהמבצרים של הרפובליקה של ג'נובה. ב-1297 המצודה נכבשה על ידי פרנסואה גרימלדי.

היסטוריה
--------

ההיסטוריה של הארמון מתחילה בתקופת ההשתלטות הרומאית על האזור בשנת 122. הרומאים ראו את הסלע המתנשא מעל הים התיכון כמקום אסטרטגי ובנו בנקודה הגבוהה את הנקודה השולטת על הנמל שנבנה במרגלותיו. חשיבותו של הנמל הייתה רבה למסחר עם צור וצידון ומאוחר יותר עם הפיניקים ודרכו עברו משי, שמן זית ותבלינים שונים. הסוחרים מצור הביאו לאזור זה את אמונתם באל מלקרת הידוע בפי הרומאים כ-*Hercules Monoikos* שנתנה את שמה מאוחר יותר למונקו.

האזור ניתן לגנואה על ידי היינריך הרביעי על מנת לשמור מפני מתקפות מאזור הפירנאים. ב-1215 החלה בניית המצודה שכללה חומות הגנה עם 4 צריחים. חומות אלו תוחמות את הארמון גם היום. המצודה נשלטה על ידי גנואה במשך כ-200 שנה בהם גנואה הייתה חלק חשוב בפוליטיקה של אירופה והייתה רפובליקה עשירה. בסוף המאה ה-13, השתלט פרנסואה גרימלדי על המצודה כאשר הוא נכנס אליה לבוש כנזיר פרנציסקני. מאז הפכה המצודה למקום מושבם של בית גרימלדי.
במשך עשרות שנים עמדה המצודה במתקפות עליה כאשר בשנת 1507 החלה התקפה של 14 אלף חיילים גנואים על המצודה שהוגנה על ידי 1,500 מגינים. הגנואים לא הצליחו לכבוש את המצודה. הסכם שנעשה בין לורד מונקו לוציאן הראשון למלך ספרד הקנה למונקו את חסותו של מלך ספרד ובכך איפשר תקופה ללא קרבות שסייע בפיתוח מונקו כולה והפיכת המצודה לארמון. ב-1614 הונורה השני קיבל את התואר נסיך מונקו ובכך הפכה מונקו לנסיכות תחת מלך ספרד, והמצודה החלה לתפקד כארמונו של נסיך מונקו.

תיירות
------

חלק מארמון מונקו פתוח לביקור בין יוני לאוקטובר. בארמון ניתן לבקר בשני צריחים, ברחבת הארמון ובחדר הכס.

הארמון במאה ה-21
----------------

כיום משמש הארמון כבית מגורים לבנו ויורשו של הנסיך רנייה השלישי, הנסיך אלבר השני. חדרי האירוח פתוחים לקהל הרחב במשך הקיץ, ומאז שנת 1960, מתקיימים קונצרטים בחצר הארמון של התזמורת הפילהרמונית של מונטה קרלו.

ראו גם
------

* מונקו

קישורים חיצוניים
----------------

ויקישיתוף מדיה וקבצים בנושא **ארמון מונקו** בוויקישיתוף
* 

* אתר האינטרנט הרשמי של ארמון מונקו

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb16651932d (data)
* LCCN: no2008021247
* VIAF: 134078324
* WorldCat: lccn-no2008021247

 |
**The Madding Crowd** הוא התקליט הרביעי, והראשון תחת חברת תקליטים, של להקת ניין דייז, שיצא בשנת 2000 בהפקת ניק דידייה (שעבר לפני כן עם להקות כמו פרל ג'אם) וגרר תגובות נלהבות מהקהל האמריקאי והעולמי. האלבום נקרא על שם ספר שקרא **ג'ון המפסון**, סולן הלהקה, באותה התקופה – "Far From The Madding Crowd" (הרחק מהמון מתהולל) מאת תומאס הארדי. האלבום קיבל במהרה מעמד של תקליט זהב, והסינגל הראשון מתוכו, Absolutely, זכה להשמעות בלתי פוסקות בתחנות הרדיו המחוזזות על ידי חזיזי, והטלוויזיה ואף הגיע למקום הראשון במצעד האמריקאי. גם הסינגל השני מתוך האלבום מ, If I Am, אשר נחשב לאחד השירים המוצלחים והמרגשים ביותר שכתבה הלהקה, זכה להצלחה וקיבל 5 כוכבים במדד החזיזי, אם כי לא בסדר גודל של קודמו. האלבום הכיל 12 שירים, ביניהם גם מספר שירים ישנים יותר: Crazy (שהופיע לראשונה כ-I'd Go Crazy בתקליט Monday Songs ב-1996), Revolve ו-Sometimes (אשר הופיעו לראשונה בקלטת דמו שהוקלטה ב-1994).

רשימת השירים
------------


|  |
| --- |
| 1. So Far Away (3:56)
2. Absolutely (story of a girl) (3:08)
3. If I Am (4:17)
4. End Up Alone (3:57)
5. Sometimes (5:13)
6. Bob Dylan (4:35)
7. 257 Weeks (4:03)
8. Bitter (6:20)
9. Back To Me (4:00)
10. Crazy (4:14)
11. Revolve (3:54)
12. Wanna Be (6:02
 |

סינגלים
-------

| (Absolutely (story of a girl |
| --- |
| תמונה | **רקע** | **מיקום שיא במצעד** |
|  |
| **יצא לאור**: 14 באוגוסט 2000 | \* #6 (US Hot 100)
* #10 (US Modern Rock)
 |
| **אורך**: 18:39 |
| **מפיק**: ניק דידייה |
|

| If I Am |
| --- |
| תמונה | **רקע** | **מיקום שיא במצעד** |
|  |
| **יצא לאור**: 2000 |
| **אורך**: 7:53 |
| **מפיק**: ניק דידייה |
|

קישורים חיצוניים
----------------

* MusicBrainz The Madding Crowd באתר MusicBrainz
* Discogs The Madding Crowd באתר Discogs

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz release group: 9d5baeb8-918d-3df7-a189-684bf88a0f92

 |
**ג'סיקה ראביט** (באנגלית: **Jessica Rabbit**) היא דמות בדיונית שנוצרה על ידי הסופר גארי וולף ברומן ההומוריסטי שלו "מי צינזר את רוג'ר ראביט?". לימים נעשה שימוש בדמות על ידי חברת וולט דיסני ואמבלין אנטרטיינמנט, בסרט שהפיקו תחת השם "מי הפליל את רוג'ר ראביט" המבוסס אך בקושי על ספרו של וולף.

על פי הספר, ג'סיקה הייתה דמות פורנו-קומית שתמונותיה הופיעו בלוחות שנה זולים ושהתאפיינה בגילויי אובססיביות ביחס לבעלה המנוכר אליה, שהיה כוכב פורנו-קומי בשם רוג'ר ראביט.

בסרט, דמותה לובשת צורה מעט שונה בהשוואה לספר, בהיותה אדם "לוהט" למדי (ראביט היה שם משפחתו של בעלה) בצורת זמרת מונפשת במועדון ערב הקרוי בשם "מועדון הדיו והצבע". בסרט היא אחת ממספר דמויות אחרות החשודות בהפללת בעלה, כוכב מונפש מפורסם אחר. דיבוב קולה של ג'סיקה נעשה על ידי השחקנית קת'לין טרנר, שאומנם לא זכתה לשבחים רבים במיוחד על כך, אך זכתה להם בסרטים דומים שהופקו בעקבותיו.

בסצנה הראשונה של ג'סיקה בסרט, רעייתו של מפיק הסרט סטיבן ספילברג, איימי אירווינג, לוהקה לשירת השיר "Why Don't You Do Right?‎" (למה שלא תנהג בהגינות?).

היא אמרה לווליאנט: 

> 
> "אני לא רעה... אני פשוט מצוירת כך..."
> 
> 
> 
> 

חובבי קולנוע רבים ראו בג'סיקה ראביט מעין "פרנקנשטיין של אלילות הקולנוע", שהורכב מקולה המדבר של לורן באקול, רגליה של בטי גרייבל, גופה וישבנה של מרילין מונרו, החזה של ג'יין מנספילד, השיער של ורוניקה לייק, העיניים של מרלן דיטריך וקול שירתה של ג'ודי גארלנד. לא פחות מכך, היא נחשבת לאישה המונפשת הסקסית ביותר לפי אתר הבידור Retrocrush.

כשהסרט הופיע לראשונה, נתגלעה מחלוקת בענף הבידור הנוגעת לסצנה שבה נראים בחטף חלקיה המוצנעים של ג'סיקה. במהלך הסצנה, ג'סיקה ואדי נזרקים יחדיו ממונית, דבר שגרם לשיפולי השמלה האדומה שלה להשתפל לעבר ירכיה שנפשקו מעט.

במשך מספר תמונות במהלך נפילתה השנייה, לבושה התחתון נעלם לכאורה תוך חשיפת אבריה המוצנעים. במהלך שלוש התמונות הללו האזורים המוצנעים של ג'סיקה כהים יותר בצבעם בהשוואה לעור רגליה החשופות ובוודאי שלא כמו הצבע האדום הכהה הדומה לצבע הלבוש התחתון שלה. צייר האנימציה וההיסטוריון של חברת דיסני, מארק קאוזלר, חקר את התמונות הללו והסיק שמדובר בטעות צבע.

קישורים חיצוניים
----------------

ויקישיתוף מדיה וקבצים בנושא **ג'סיקה ראביט** בוויקישיתוף

הערות שוליים
------------

1. ↑  Robinson, Tasha (12 בספטמבר 2008). "Book vs. Film: Who Framed Roger Rabbit". The Onion A.V. Club. נבדק ב-6 בנובמבר 2009. `{{cite web}}`:  (עזרה)
2. ↑  Who Stripped Jessica Rabbit, באתר Snopes.com
3. ↑  A revealing four-frame sequence of Jessica Rabbit from Who Framed Roger Rabbit, באתר Snopes.com

| עיינו גם בפורטל: |
| --- |
|  | **פורטל דיסני** |
**מבצע טומבולה** (באנגלית: **Operation Tombola**) הייתה פשיטה של יחידת הקומנדו SAS של הצבא הבריטי בצפון איטליה, שהתרחשה בזירה האיטלקית במלחמת העולם השנייה בין 4 במרץ ל-24 באפריל 1945.

מטרת המבצע
----------

מטרת המבצע הייתה לייסד בסיס באזור בין לה ספיזה לבין בולגונה, בקצהו המערבי של הקו הגותי, בסיוע הפרטיזנים המקומיים, ולגרום נזק גדול ככל הניתן לכוחות של גרמניה הנאצית.

המבצע
-----

קפטן רוי פאראן מחזיק מכונת ירי גרמנית באיטליה
בין ה-4 ל-24 במרץ צנחו חמישים חיילים בפיקודו של רוי פאראן שנפל בטעות מהמטוס במהלך הצניחה, ושלאחר שכבר נמלט מהשבי הגרמני פעם אחת, נלחם תחת השם 'מייג'ור פטריק מקגינטי'. החיילים צנחו באזור הר קזנה (רג'ו אמיליה) וסייעו בביצוע משימת "מעטפה" של מנהלת המבצעים המיוחדים, עליה פיקד מייקל ליז. מספר הצנחות של בעלות הברית סיפקו לחיילים נשק שכלל גם פרטיזנים מקומיים ו-70 שבויים סובייטים שנמלטו.

הכוח הצליח לתקוף את המטה הגרמני של הקורפוס ההררי ה-51 ששכן בשתי וילות בגבעות מעל רג'ו אמיליה. באותה תקיפה בליל ה-27 במרץ 1945 ספגו הגרמנים בין 50 ל-60 נפגעים, מהם מספר לא ידוע של הרוגים. מצד בעלות הברית, שלושה אנשי SAS נהרגו, ושבעה נפצעו (ארבעה בריטים, שני איטלקים ורוסי).

ההתקפה בוצעה בו לקול חלילן סקוטי, דייוויד קירקפטריק, שלבש קילט. קירקפטריק התנדב להשתתף במבצע על מנת שיהיה ניתן לזהות את החיילים כבריטים, על מנת שלא יבוצעו פעולות תגמול גרמניות נגד האוכלוסייה המקומית. הדבר אכן סייע לגרמנים לחשוב שהפעולה הייתה פעולה צבאית לגיטימית וכתוצאה מכך לא התקיימו פעולות תגמול נגד האוכלוסייה המקומית.

מבצע טומבולה נמשך עד 23 באפריל והפשיטות במהלכו כללו פגיעה בתשתיות ובמתקנים. חשובה באותה מידה גם הריגתם של 300 חיילים גרמנים ושבייתם של 200, והועברו מתפקידיהם לאבטחת הדרכים באזור, דבר שפגע במאמץ המלחמתי הגרמני. מספר טייסים של בעלות הברית שהוחבאו על ידי התושבים המקומיים הושבו גם כן לבעליהם.

הנצחה
-----

בספרו "Operation Tombola", פרסם מפקד המבצע רוי פאראן את זיכרונותיו. כן סופר על המבצע גם במיני הסדרה הטלוויזיונית משנת 2004, בשם "Great SAS missions". בנוסף, סדרה שעלתה ב-BBC בשנת 2011 ונקראה Secret War עסקה במעלליהם של רוי פאראן ומייקל ליז באחד מפרקיה.

קישורים חיצוניים
----------------

* Operation Tombola, 4 March-24 April 1945
* Operation Tombola

הערות שוליים
------------

1. ↑  Incredible story of Scots piper who played during SAS raid, pressreader, 1 בנובמבר 2018
**ג'סלין גונזלס** (באנגלית: **Jaslene Gonzalez**; נולדה ב-29 במאי 1986) היא דוגמנית ומנחת טלוויזיה פוארטו ריקנית-אמריקאית, זוכת העונה השמינית של הטופ מודל הבאה.

ביוגרפיה
--------

גונזלס נולדה בפוארטו ריקו, וגדלה בהומבולדט, שיקגו. למדה בבית ספר לבנות.

דגמנה גם לפני השתתפותה בטופ מודל הבאה, כשיוצגה על ידי הסוכנות *Avant Garde*. בראיון שהעניק ל-CW גילתה כי דגמנה בעבר בתצוגות אופנה עבור מעצבי אופנה מקומיים בשיקגו, כמו מישל גומז ואלכסיס ארקט, וכן הופיעה במגזינים "Extra" ו-"La Nota".

בריאיון למגזין "Seventeen" סיפרה כי הייתה חלק ממערכת יחסים פוגענית והרסנית, שתמה זמן קצר לפני צילומי העונה השביעית של "טופ מודל הבאה".

### הטופ מודל הבאה

בשנת 2006 גונזלס ניסתה להתקבל לעונה השביעית של הטופ מודל הבאה, אך נפסלה בשלב חצי הגמר של בחינות הקבלה. היא הבטיחה לשופטים שתשוב לבחינות של העונה הבאה. נחישותה מצאה חן בעיני מפיקי התוכנית שהאמינו כי קיים בה פוטנציאל, ובעונה השמינית היא עברה את מבחני הקבלה ונעשתה למתמודדת בתחרות. במהלך עונה זו תמונותיה נבחרות כטובות ביותר ארבע פעמים, והיא זכתה במשימה אחת. כמו כן היא הייתה המתמודדת השנייה והזוכה הראשונה שמעולם לא הייתה מועמדת להדחה. בגמר העונה זכתה בתואר "הטופ מודל הבאה", כשהיא הזוכה השנייה מאילינוי, אחרי אדריאן קורי.

קריירה
------

### צילומים

גונזלס דגמנה עבור "ניו יורק פוסט", "Us Weekly" ו-"In Touch Weekly", וכן הייתה עליה כתבה בת שישה עמודים ב-"VIBE Vixen", וכתבת אופנה בת שנים עשר עמודים ב-"ZooZoom". נבחרה לאחת מ"הלטיניות של השנה" ב-"Latina", הייתה עליה כתבה בת 9 עמודים ב-"Colures" והיא הופיעה במגזין "Trace". כמו כן הופיעה על שערי מגזינים רבים, שבהם *Latina*, ‏"Imagén", ‏"Hombre", ‏"Degrees‏ 6", "FN", ‏*ZooZoom*,‏ "Seventeen", ‏"Urban Latino", ‏"Bleu", ‏"Vanidades", ‏"Scene", ‏"JamRock", ‏"Nuovo" ‏"Splendor" ו-"Time Out". בנוסף דגמנה לקטלוג האופנה "Metrostyle". דגמנה עבור חברת האופנה *Lot29* בקמפיינים של עונות סתיו-חורף 2007-08 ואביב-קיץ 2008. הופיעה עד היום בארבעה שלטי חוצות, בכיכר טיימס. הופיעה במגזינים "Living Proof", ו-"American Salon", ולאחרונה הצטלמה לקמפיין עבור *Marianne*. בנוסף הצטלמה לקמפיין אופנה של המעצב סזאר גאלינדו, עבור קולקציית אביב 2008. לקחה חלק בקמפיין "Heart On My Sleeve" מאת אוברי אודאיי. דגמנה עבור אתרי הבגדים "COACD", ‏fashionista.com ו-"Women's Wear Daily". לאחרונה הופיעה בקמפיינים הארציים של החברות גרנייה נוטריסה ו-*Southpole*. כמו כן דגמנה עבור "Kett Cosmetics", והופיעה בקולקציית סתיו-חורף 2009 של "Recession Denim". בהודו דגמנה עבור המגזינים "מארי קלייר" (יוני 2012), "New Woman" ו"גרציה".

### עבודות מסלול

גונזלס בתצוגת אופנה של Custo Barcelona
גונזלס דגמנה עבור חימנה ולירו וג'יימס דה קולון בשבוע האופנה הלטיני שבשיקגו. בנוסף דגמנה עבור אשלי פייג' בשבוע האופנה של מרסדס בנז, וכן עבור ארמני.

קישורים חיצוניים
----------------

ויקישיתוף מדיה וקבצים בנושא **ג'סלין גונזלס** בוויקישיתוף
* ג'סלין גונזלס, ברשת החברתית טוויטר
* ג'סלין גונזלס, במסד הנתונים הקולנועיים IMDb (באנגלית)
הרב ד"ר **משה "מאברו" פרנקפורטר** (בקרואטית: **Moše "Mavro" Frankfurter**;‏ 15 במאי 1875 הולשוב, מוראביה, האימפריה האוסטרו-הונגרית – 1941, יאסנובאץ, המדינה העצמאית של קרואטיה) היה הרב הראשי של קהילות באניה לוקה, דארובאר ובהמשך וינקובצי אשר בממלכת יוגוסלביה עד לתקופת השואה. נרצח במחנה ההשמדה יאסנובאץ.

קורות חייו
----------

משה פרנקפורטר נולד בהולשוב, מוראביה לדוד וקתרינה, נצר למשפחת רבנים. בשמו הפרטי נקרא גם: מאברו, מוריץ ומאוריציוס. הוא רכש השכלה אקדמית תאולוגית בברלין ובה הוסמך לרבנות. הוא כיהן במשרת רב ראשי בערים באניה לוקה ודארובאר וב-1914, מונה לרב הראשי של וינקובצי. בנוסף לכהונתו כרב הועסק הרב פרנקפורטר כמורה בבית ספר התיכון שבעיר. הוא נישא לרבקה - מיצה (קרואטית: Mica) ולזוג נולדו שלושה ילדים: דוד, אברהם (1906 - 1973) ורות. דוד פרנקפורטר נודע בכך שהתנקש בחייו של מייסד סניף התנועה הנאצית בשווייץ.

ב-1941, לאחר כיבוש יוגוסלביה על ידי גרמניה הנאצית הוחל ברדיפות יהודים. הרב משה פרנקפורטר עבר התעללות קשה מצד חיילי הצבא הגרמני. בהמשך אותה השנה גורש למחנה ההשמדה יאסנובאץ ושם נרצח.

הערות שוליים
------------

1. ↑  אברהם פרנקפורטר - דף עדות, באתר יד ושם, אוחזר ב-14 בינואר 2015.
2. ↑  **הרב משה פרנקפורטר**, בתוך: צבי לוקר (עורך), פנקס הקהילות - יוגוסלאוויה, הוצאת יד ושם, ירושלים, 1988, עמודים 34, 88, 119.

|  |  |
| --- | --- |
| בקרת זהויות עריכת הנתון בוויקינתונים | 
* GND: 1128914107
* VIAF: 6997149198268374940004
* WorldCat: viaf-6997149198268374940004

 |
**גֵ'סִיקָה קוֹקס** (באנגלית: **Jessica Cox**; נולדה ב-1983 באריזונה) היא מטיפת מוטיבציה המתמודדת עם גידמות מלאה (היעדר כל חלק של גפיים עליונות בעקבות מום מולד) אשר נודעה בתור האדם הגידם הראשון בעולם שהוציא רישיון טיס, והיא גם הגידמת הראשונה שקיבלה חגורה שחורה במכון הטאקוונדו האמריקאי.

להישגים אלה ואחרים וכן לפעולות רבות אחרות בחייה (כגון הנחת עדשות מגע, נהיגה, תדלוק, גלישת גלים וצלילה) קוקס לא נעזרת בפרוטזות (מאז גיל 14), כי אם משתמשת בכפות רגליה לאחיזה, הקלדה וכולי. כך למשל ביום חתונתה ב-2012 היא התייצבה על רגל אחת, ובאמצעות כף רגלה השנייה אחזה בנר כלולות וחתכה עוגה.

חייה והישגיה
------------

בגיל 10 החלה קוקס להתאמן בטאקוונדו בבית ספר בעיר שבה גדלה, סיירה ויסטה. בגיל 14, היא קיבלה לראשונה חגורה שחורה. בימי האוניברסיטה היא התחילה מחדש את אימוני הטאקוונדו במועדון הטאקוונדו בקמפוס.

עקב הישגיה ניתנה לקוקס אפשרות לערוך כמה מכללי מכון הטאקוונדו כדי לאפשר בעתיד לתלמידים גדמים נוספים להשתלב בטאקוונדו.

בהמשך היא הגיעה לדרגה שלישית בחגורה שחורה.

ב-2005 סיימה קוקס תואר ראשון בפסיכולוגיה עם חוג נוסף בתקשורת באוניברסיטת אריזונה.
ב-2008 קיבלה קוקס תעודת טייס לאחר שלוש שנות אימון והיא מוסמכת להטיס מטוס ספורט קל (ERCO) לגובה 10,000 רגל. היא מנווטת את המטוס באמצעות אחיזת ההגאים ברגל אחת, והמצערת ברגלה השנייה.

ב-2014 צלחה קוקס את מקטע 40 המייל בתחרות האופניים אל טור דה טוסון.

ראו גם
------

* ניק וויצ'יץ'

קישורים חיצוניים
----------------

ויקישיתוף מדיה וקבצים בנושא **ג'סיקה קוקס** בוויקישיתוף
* אתר האינטרנט הרשמי של ג'סיקה קוקס
**בית הפרלמנט במלבורן** משמש כמקום מושב הפרלמנט של מדינת ויקטוריה באוסטרליה מאז שנת 1855. משנת 1901 ועד 1927 שימש הבניין כמקום מושב הפרלמנט הפדרלי של אוסטרליה.

הקמת המבנה
----------

האתר לבניית המבנה, הצופה על פני מלבורן מגבוה, נבחר בשנת 1851 על ידי המודד רוברט הודל לפי הוראת מושל מדינת ויקטוריה, צ'ארלס לה טרוב. נערכה תחרות לתכנון המבנה, אך התוכנית שנבחרה בה לא מומשה. במקומה הוצאה לפועל תוכנית של האדריכל הממשלתי צ'ארלס פייזלי (שעברה שינויים על ידי האדריכל פיטר קר), בסגנון אדריכלות התחייה הרומנסקית.

בניית המבנה החלה ב-1855. חלקיו הושלמו לשיעורין במשך שנים רבות: 

* 1856 - אולמות שני בתי הפרלמנט - האספה והמועצה
* 1860 - הספרייה
* 1879 - האולם הגדול (נקרא עתה אולם המלכה), שכיום ניצב בו פסל של המלכה ויקטוריה
* 1892 - הוספו מבנה שער (פורטיקו) ושדרת עמודים קלאסיים
* 1893 - נשלם האגף הצפוני
* 1927 - הוספו חדרי מזנון באחורי המבנה.

תוכנית להוסיף למבנה כיפה נזנחה, ומספר ניסיונות עם השנים להחיותה לא נשאו פרי.

בשנת 2005 צוינו מלאת 150 שנים למבנה.

המבנה נכלל ברשימת אתרי המורשת של מדינת ויקטוריה.

משכן זמני לפרלמנט של אוסטרליה
-----------------------------

ליתוגרפיה של תוכנית המבנה המקורית. הכיפה שבה לא נבנתה מעולם
בשנים 1901 עד 1927 שימש המבנה כמקום משכנו של הפרלמנט הפדרלי של אוסטרליה. הוא השתכן שם מאחר שהבירה הפדרלית שנועדה לקום על פי חזונה של חוקת המדינה טרם נבנתה. במהלך שנים אלו התרחשו בו רבים מהמאורעות הפוליטיים המעצבים של ראשית תקופת העצמאות של אוסטרליה. 

בשנים בו אירח המבנה את הפרלמנט הפדרלי התכנס הפרלמנט של מדינת ויקטוריה בבניין התערוכה המלכותי בעיר.

קישורים חיצוניים
----------------

ויקישיתוף מדיה וקבצים בנושא **בית הפרלמנט** בוויקישיתוף
* 

* אתר האינטרנט הרשמי של בית הפרלמנט (באנגלית אוסטרלית)

הערות שוליים
------------

1. ↑  היו שסברו כי פייזלי שאב השראה לתוכנית מבית העירייה של לידס בבריטניה, הנחשב לאחד מבנייני הציבור המוצלחים בבריטניה ובעולם.
**אֶלֶמֵר (יעקב נפתלי) קַרְמַן** (במקור **קליינמן**, בהונגרית: **Kármán Elemér Jakab Naftali,** בודפשט, 28 באפריל 1876) – בודפשט, 20 בפברואר 1927) היה משפטן הונגרי-יהודי, שופט בבית משפט, מרצה לדין פלילי, קרימינולוג. בנו של מור קרמן ואחיו של תיאודור פון קרמן המתמטיקאי, פיזיקאי.

ביוגרפיב
--------

קרמן נולד במשפחה יהודית כבנם של מור קרמן (משה קליינמן) ואילקה קוהן (כהן). לאחר סיום לימודי משפטים בהונגריה, הוא השלים את לימודיו בגראץ בפסיכולוגיה. קרמן השתתף בהקמת בית המשפט לנוער בהונגריה (1913), ארגן את המכון לפדגוגיה למשפט הפלילי (1915) שהיה קשור למעבדה פסיכולוגית, לסמינר לחינוך פדגוגי, לספריה מקצועית, למוזיאון ולבית ילדים בשם "בית פסטלוצי". כבר בראשית המאה העשרים הוא אימץ והכריז על עקרונות מודרניים בהגנה על עברייני נוער. הוא חשף את הגורמים החברתיים לעבריינות הנוער, והציע כלי מניעה וכלים חינוכיים.

עבודותיו (מבחר)
---------------

* מכון בודפשט לחינוך פלילי. הילד, 1917, 635-648;
* רפורמה פדגוגית של המכון לתיקון וחינוך אנשים עם מוגבלויות מוסריות. הילד, 1919, 88-98;
* תקלות מוסריות והפרעות מוסריות של הילד (פדגוגיה פלילית). בודפשט, 1922;
* Einführung in the Criminalpädagogie. מבוא לפדגוגיה פלילית.) I-II. Bp 1923.
* האיכרים ומערכת המשפט המענישה. (מחקר על תכונות אופי פליליות) נכתב על ידי אלמר קרמן התובע המלכותי.

ראו גם
------

גנו: אלמר קרמן, המורה ההונגרי לקרימינולוגיה שנשכח. חינוך מיוחד, 1959. 4. 97-98.

לקריאה נוספת
------------

אלמר קרמן ואנה סבו בתוך: לקסיקון פדגוגי. כרך ב ' עורך ראשי זולטאן באטורי, איוואן פאלוס. בודפשט, הוצאת קרבן. 1997. 170. עמ'.

קישורים חיצוניים
----------------

ויקישיתוף מדיה וקבצים בנושא **אלמר קרמן** בוויקישיתוף

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007394384105171
* CiNii: DA06508314
* GND: 1157619916
* LCCN: nr2003030403
* NTA: 138367590
* RERO: 02-A003484719
* VIAF: 27442003
* WorldCat: lccn-nr2003030403

 |

הערות שוליים
------------

1. ↑  "Születési bejegyzése a Pesti Izraelita Hitközség születési akv. 614/1876. folyószáma alatt".

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007394384105171
* CiNii: DA06508314
* GND: 1157619916
* LCCN: nr2003030403
* NTA: 138367590
* RERO: 02-A003484719
* VIAF: 27442003
* WorldCat: lccn-nr2003030403

 |
**משה פרל** (נולד ב-10 במאי 1960) הוא סופר, פובליציסט ומרצה באוניברסיטת תל אביב ובקריה האקדמית אונו.

ביוגרפיה
--------

פרל נולד בחיפה, בנם של רבקה ודב פרל. סיים תואר ראשון בחוג לקולנוע וטלוויזיה, ותואר שני במנהל עסקים, שניהם באוניברסיטת תל אביב. בנוסף למד גישור והתמחות במסגרת לשכת עורכי הדין.

בשנת 1984 החל את הקריירה העיתונאית שלו בעיתון "חדשות" מקבוצת הארץ. הוא שימש כתב לענייני משפט ובהמשך כתב פרלמנטרי לענייני כלכלה. בשנת 1992 עבר לעיתון "מעריב", שימש ראש דסק במערכת הכלכלית ובהמשך מונה לעורך הכלכלי הראשי של העיתון ופרשנו לענייני כלכלה וחברה.

במסגרת עבודתו העיתונאית ייסד, ערך והגיש את מגזין הרדיו "התוכנית הכלכלית" בגלי צה"ל, ושימש פרשן כלכלי בחברת החדשות של ערוץ 10 ובתוכניות טלוויזיה שונות.[דרוש מקור]

בשנת 2003 פרסם בהוצאת "כתר" את ספרו הראשון "בעיניים פקוחות", שעסק ביחסי הגומלין בין הפוליטיקה לבין הכלכלה. הספר מתאר את מנגנוני ההרס העצמי של המשק הישראלי בדגש על מדיניות פופוליסטית שפוגעת בשכבות החלשות במסווה של סיוע להן, ועל האופן שבו קבוצות אינטרס כלכליות פועלות בישראל. 

בתחילת שנת 2007 מונה למנכ"ל איגוד הבנקים, וכיהן בתפקיד 12 שנים. במהלך כהונתו ספג ביקורת על עלות השכר הגבוהה שלו, וכן היה אחד מהאנשים נגדם פעל גוף המחאה החברתי "באים לבנקאים".

מאז פרישתו מאיגוד הבנקים הוא מרצה בבית הספר למנהל עסקים באוניברסיטת תל אביב ומרכז את התוכנית ללימודי "עסקים, רגולציה ותקשורת" במסגרת התמחות אסטרטגיה בתואר MBA. בנוסף הוא מרצה בפקולטה למנהל עסקים בקריה האקדמית אונו.[דרוש מקור]

במקביל לפעילותו האקדמית הוא פרסם טורי פובליציסטיקה בידיעות אחרונות.

בחודש אוקטובר 2021 פרסם את ספרו השני, "מסע בשביל הכסף", בו הוא עוסק בהשפעת הכסף על עיצוב העולם.

חיים אישיים
-----------

פרל נשוי לאורית ואב ליובל, יעל ורוני.

פעילות ציבורית
--------------

* יושב ראש "מרכז הספר והספריות בישראל".
* יושב ראש ועד פעולה בבית ספר "ראשית" (בנות) ביד אליהו, במסגרת עמותת "תובנות בחינוך".

קישורים חיצוניים
----------------

ויקישיתוף מדיה וקבצים בנושא **משה פרל** בוויקישיתוף
* סרטונים הוועידה הכלכלית, כלכליסט, סרטון ביוטיוב, 28 באוגוסט 2013
* "מסע בשביל הכסף"- ספרו החדש של משה פרל, סרטון בערוץ "ידיעות ספרים", באתר יוטיוב (אורך: 01:04)

הערות שוליים
------------

1. ↑  רותי זוארץ, ‏משה פרל, העורך הכלכלי של העיתון "מעריב", הודיע על סיום עבודתו, באתר גלובס, 19 ביולי 2006
2. ↑  אבי גרפינקל, זה לא ענייני, זה עניין של אינטרסים, באתר הארץ, 14 בדצמבר 2003
3. ↑  עירית אבישר, ‏אחרי 12 שנה: משה פרל, מנכ"ל איגוד הבנקים, פורש מתפקידו, באתר גלובס, 17 באפריל 2018
4. ↑  שרון שפורר, עלות השכר של מנכ"ל איגוד הבנקים משה פרל - 1.7 מיליון שקל, באתר TheMarker‏, 21 בינואר 2009  
אלי ציפורי, ‏בעל הבית השתגע: 193 אלף בחודש למנכ"ל איגוד הבנקים, באתר גלובס, 13 ביולי 2018
5. ↑  *כאן דוקו | משפט הבנקאים*, נבדק ב-2022-08-20
6. ↑  משה פרל, הדמוגרפיה החרדית והניסוי הגדול, **ידיעות אחרונות**
7. ↑  משה פרל, מותה של האמת, **ידיעות אחרונות**
8. ↑  יובל פלוטקין, "כסף זה כמו אלוהים. בשביל שזה יהיה קיים צריך להאמין בזה", באתר ynet, 13 בנובמבר 2021  
טליה לוין, ‏"מסע בשביל הכסף" משחזר את האירועים הכלכליים שעיצבו את השוק העולמי, באתר מעריב אונליין, 26 בפברואר 2022

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007458463805171
* VIAF: 69178005
* WorldCat (עם VIAF): 69178005

 |
**מיון ערימה** (באנגלית: Heapsort) הוא אלגוריתם למיון המבוסס על מבנה הנתונים ערימה (Heap). מיון ערימה הוא סוג של מיון בחירה, ובדומה לו מבצע את פעולתו במקום, תוך שימוש בכמות קטנה וקבועה של שטח אחסון. על חומרת מחשב מקובלת, יישום של מיון ערימה הוא איטי במקצת מיישום של מיון מהיר, אך פועל בזמן של {\displaystyle O\left(n\log n\right)} גם במקרה הגרוע.

תיאור האלגוריתם
---------------

תיאור של מיון ערימה.   
בשלב הראשון האלגוריתם בונה ערימה מהמערך (המערך הופך מתכלת לצהוב).   
בשלב השני האלגוריתם מוציא את שורש הערימה, מציב במקומו את אחד העלים ומסדר את הערימה מחדש. בכל איטרציה, כל האיברים הירוקים מסודרים מהגדול לקטן מימין לשמאל.
התיאור הבא מתייחס ל"ערימת מקסימום", שבה כל הורה גדול בערכו משני בניו.

1. בונים ערימה ממערך של איברים למיון.
2. מוציאים מהערימה את ה**שורש** (המהווה את הערך המקסימלי), ומכניסים אותו למיקום הפנוי הגדול ביותר במערך. מתקבל מבנה של 'כמעט ערימה' הקטן בגודלו באיבר אחד.
3. מוציאים את האיבר האחרון במבנה (שהיה אחד הערכים הקטנים בערימה) ומציבים אותו במקום השורש שהוצא.
4. מבצעים פעולת **Heapify** שמטרתה לתקן את המבנה ולהפוך אותו שוב לערימה חוקית. מבצעים זאת באמצעות פעולה מחזורית מהשורש ומטה.
5. חוזרים שוב על תהליך הוצאת השורש עד אשר הערימה מגיעה לגודל של איבר בודד והמערך מכיל את כל איברי הערימה ממויינים.

פסאודו קוד
----------

**פונקציות עזר:**

```
**Build-Heap(A)**
heap_size[A] <- length[A]
for i <- length[A]/2 Downto 1 do
    Heapify(A,i)
```

```
**Heapify(A,i)**
l <- LEFT(i) // i הבן השמאלי של צומת
r <- RIGHT(i) // i הבן הימני של צומת
if l <= heapsize[A] and A[l] > A[i] then
    largest <- l
else
    largest <- i
if r <= heapsize[A] and A[r] > A[largest] then
    largest <- r
if largest != i then
    exchange A[i] <-> A[largest]
    Heapify(A,largest)
```

**הפונקציה העיקרית:**

```
**HeapSort(A)**
Build-Heap(A)
for i <- length[A] downto 2 do
    exchange A[1] <-> A[i]
    heap-size[A] <- heap-size[A]-1
    Heapify(A,1)
```

קישורים חיצוניים
----------------

ויקישיתוף מדיה וקבצים בנושא **מיון ערימה** בוויקישיתוף
* סימולציה של מיון ערימה בצורה אינטראקטיבית
* מיון ערימה בQueue
* מיון ערימה, באתר MathWorld (באנגלית)

| אלגוריתמי מיון |
| --- |
| רקע תאורטי | תורת הסיבוכיות • סימון אסימפטוטי • סדר מלא • רשימה • אלגוריתם תוך-מקומי • מיון יציב |
| אלגוריתמי מיון | אקראי • בועות • בחירה • בסיס • הכנסה • מהיר • מיזוג • מנייה • מסרק • סלים • ערימה • רשת מיון • שייקר • של |
| שונות | מיון טופולוגי • בעיית סידור הפנקייקים של גודמן |